Kada aña, kriminalnan ta laba míles di miónes di euro via e sistema finansiero hulandes.
Pero kiko eksaktamente ta labamentu di plaka?
Hende ku ta gana plaka di forma ilegal,
por ehèmpel ku trafikashon di droga, porno di mucha, òf froude,
ke por gasta e plaka aki sin problema.
Pensa por ehèmpel na kumpra kas, oloshi karu, òf outo.
P'esei nan mester aparentá ku nan a gana e plaka di forma legal.
Ora bo duna plaka ilegal un status aparentemente legal, nos ta yama esaki labamentu di plaka.
E aktividat aki ta penalisá den e Kódigo Penal.
E proseso di labamentu di plaka ta konsistí di tres fase:
Koloká, disimulá, i integrá.
Koloká ta e fase kaminda ta trese plaka ganá di forma ilegal den e sistema finansiero
pa promé bia.
Por ehèmpel: un kriminal por depositá su plaka ganá di forma ilegal
riba diferente kuenta di banko, sea na Hulanda òf den eksterior.
E kuentanan di banko ta riba nòmber di diferente empresa i persona privá.
Una bes ku e plaka ilegal a drenta e sistema finansiero,
e kriminal ke skonde e orígen ilegal di e sèn. Esaki nos ta yama disimulá.
Por ehèmpel: e kriminal por lanta un konstrukshon kompliká
manera un sistema di persona hurídiko i kuenta bankario pa transferí e sèn rònt mundu.
Awor ku ta hopi difísil pa haña e orígen ilegal di e sèn,
e kriminal mester dun'e aparensia di un orígen legal,
pa asina e por gast'e den e ekonomia regular. Nos ta yama e fase aki integrá.
Pa hasi esaki, e kriminal por hasi uso di papelnan manera faktura òf fiansa falsu,
pa asina splika su fortuna.
Awor, e por gasta e ganashi di krímen labá, por ehèmpel dor di invertí nan den propiedat,
outo, i otro artíkulo di luho manera oloshi i arte.
Labamentu di plaka tin un impakto sumamente destruktivo riba sosiedat.
E ta hasi posibel pa kriminalnan gasta nan sèn ilegal den e mundu normal,
i finansiá nan aktividatnan via e sistema finansiero legal.
Di e forma aki, e ta kontribuí na mantenshon di krímen na Hulanda.
P'esei, ta ekstremadamente importante pa prevení i kombatí labamentu di plaka.
No solamente pa motibu di su impakto destruktivo riba sosiedat,
pero espesialmente tambe pasobra no por ta asina ku krímen ta lukrativo!
FIU - Nederland, e poder di inteligensia finansiero.